Проект!
С Ъ О Б Щ Е Н И Е

ЗА СРЕДСТВАТА ЗА МАСОВО ОСВЕДОМЯВАНЕ
Министерският съвет прие Постановление за създаване на Съвет по медийна грамотност към Министерския съвет.
С проекта се създава координационен механизъм, в който детайлно да са описани правата, задълженията на всеки от предвидените в закона участници. Ще бъде създадена възможност да се прецизират функциите на отделните участници в процеса. Ще се запази, укрепи и развие постигнатият напредък в тази област и ще се осигури максимално ниво на публичност относно предприетите мерки и постигнатите резултати. Създаването на този Съвет ще спомогне за ефективното разработване и провеждане на политика за медийна грамотност.

Медийната грамотност се отнася до уменията, знанията и разбирането, които позволяват на хората да използват медиите ефективно и безопасно (Директива (ЕС) 2018/1808, ЗРТ). С цел да се даде възможност на хората да получат достъп до информация и да използват, оценяват критично и създават медийно съдържание по отговорен и безопасен начин те се нуждаят от задълбочени умения, свързани с медийната грамотност. Тези умения включват осведоменост относно ролята на авторското право. Медийната грамотност може да послужи като ценен инструмент за борба с разпространението на дезинформация, тъй като дава възможност на потребителите да оценяват критично източника на информация и по този начин да откриват невярно или подвеждащо съдържание. Като такъв тя ще подпомогне широката общественост да придобие способност да прави информиран избор, да разбира естеството на предлаганите съдържание и услуги и да се възползва в по-голяма степен от пълния набор от възможности на различните комуникационни технологии. 

